Markedet er faktisk så organiseret, at det er en milliardforretning, estimerer man i rapporten.

Det anslås, at en million genstande hvert år bliver hælet i Danmark - til en værdi af tre milliarder forsikringskroner. Og det er noget, man ser med stor alvor på hos Rigspolitiet:

- De gode gamle råd holder ikke rigtig længere. Der skulle man kigge på prisen og se, om det var alt for billigt. Man skulle også sikre sig, at der var en kvittering, siger visepolitiinspektør Henrik Framvig fra Rigspolitiets Nationale Forebyggelsescenter.

- Men man må sige, at de kriminelle er så dygtige i dag, at de godt ved, at der skal være sørget for den slags ting, fortsætter han.

Tøj, parfume og sko på loppemarkedet

Ifølge rapporten er det oftest tøj, parfume og andre personlige ejendele, der bliver hælet.

- Vi var lidt overraskede over, at næsten 40 procent af varerne er tøj, sko, parfume, altså mindre genstande, siger Jon Lund Elbek.

- Når vi har at gøre med mindre ting, som enten bliver solgt online, på et loppemarked eller gennem personlige forbindelser, så er man nok mindre påpasselig, vurderer Jon Lund Elbek og tilføjer, at mange af os nok forbinder hælervarer med elektronik.

Den type varer fylder da også næsten en sjettedel af markedet, estimerer man i kortlægningen.

Men når det handler om fortjenesten for tyvene, så er det hverken tøj eller elektronik, der bonner ud.

- Når vi ser på værdien, så er det smykker og ure, der tegner sig for den største del, siger Jon Lund Elbek.

Hver fjerde krone, tyvene tjener om året, er netop tjent på salg af stjålne ure og smykker, estimerer rapporten.

Betal med telefonen

Selv om hælermarkedet for første gang nu er forsøgt kortlagt, er det stadig svært at komme til livs, understreger man hos Rigspolitiet.

For politiet handler det for det første om at stoppe indbruddene, så hælervarerne ikke finder vej til køberne.

Men samtidig handler det også om at gøre danskerne opmærksomme på, at der florerer hælervarer på diverse online genbrugssider, på loppemarkeder og endda også gennem personlige forbindelser, forklarer Henrik Framvig.

Vi gør, hvad vi kan. Og som sagt, så stammer en hælervare fra et indbrud, og vi har meget fokus på indbrudsindsatsen. henrik framvig, vicepolitiinspektør

- For så længe der er en efterspørgsel, er der et marked. Så hvis man som civil borger ser stort på, om det, man køber er stjålet, fordi det er billigt eller fordi det er noget, man lige står og mangler, så er man også med til at holde indbrudstyvene i gang, siger han.

Tre milliarder - det lyder som et højt tal. Gør I det godt nok?

- Vi gør, hvad vi kan. Og som sagt, så stammer en hælervare fra et indbrud, og vi har meget fokus på indbrudsindsatsen. Det er jo første led af fødekæden.

- Og så vil vi rigtig gerne have, at man efterspørger MobilePay og NemID hos sælgerne, siger han.

For MobilePay, som er de danske bankers betalingsapp, er koblet på CPR-registeret, og her holdes der øje med uregelmæssigheder i handelsmønstre.

- Der er ekstrem meget sikkerhed på MobilePay, for det er desværre sådan, at hvor der er penge, er der også kriminelle. Så vi overvåger alle transaktioner, og vi bliver dygtigere og dygtigere til at spotte ulovligheder, lyder det fra Mark Wraa-Hansen, der er chef for MobilePay.

Og hvis man først én gang er blevet taget i at lave noget ulovligt på MobilePay, bliver man smidt af, og ens cpr-nummer kan ikke kobles op igen.

- Det vil sige, at man som køber kan være ret sikker på, at sælger i hvert fald ikke er blevet taget for noget før, konkluderer Jon Lund Elbek.

Ifølge rapporten bliver der hvert år foretaget omkring en halv million handler med hælervarer i Danmark. Du kan læse mere om hæleri i Danmark og få gode råd til, hvordan du selv kan bekæmpe hæleriet på Det Kriminalpræventive Råds hjemmeside.